АҞӘА, абҵара 18 – Sputnik. WBO аверсиала аҿар рыбжьара адунеи ачемпион Игор Адлеиба ақәгылара мҩаԥигоит ԥхынҷкәын 5 рзы Екатеринбург, атурнир RCC Boxing Promotions аҿы. Абри атәы аанацҳауеит Аԥсны Аҳәынҭспорт аилак.
Игор Адлеиба уажәы Шәача аҽазыҟаҵарақәа мҩаԥигоит.
Аԥсуа спортсмен изы ари ақәгылара хыԥхьаӡарала ижәаҩатәуп. Аспортсмен жәа-иааирак игахьеит, знык еиҭахарыла иқәгылара хиркәшахьеит.
Атурнир мҩаԥысраны иҟоуп Екатеринбург, РМК аиндаҭларақәа Ракадемиа аренаҿы. Иара ддырбараны иҟоуп ишиашо ицо аефир ала Аԥсуа телехәаԥшра, "Абаза-ТВ", "Матч Боец", "Бокс ТВ" рҿы.
Аспортсмен иҽазыҟаҵарақәеи иқәгылареи мҩаԥысуеит Аԥсны Аҳәынҭспорт азы Аилаки ИАЕ "Аквафон-GSM" рыцхыраарала.
Игор Адлеиба - WBO аверсиала аҿар рыбжьара адунеи ачемпион, Аԥсны изныкымкуа ачемпион, Урыстәылатәи Афедерациаҿы жәларбжьаратәи атурнирқәа риааиҩ, кикбоксинг (фул контакт) азы адунеи Ахраҿа занашьоу, Урыстәыла аспорт азҟазарахь акандидат.